作者:廖行之
標題:賀新郎
內容:玉宇□蓬戶。渺涼聲、箾槮梧井，亂零楓浦。得得西山朝來爽，碧瘦千崖萬樹。清興在、煙霞深處。拄笏風流今誰是，但聞雞、夜半猶狂舞。試舉看，渠多許。青雲萬里君夷路。肯區區、輈張兔穴，沈迷金塢。流水高山真難料，休把朱弦浪撫。任展轉、翻雲覆雨。且對佳時隨意樂，更從今、莫問驚人句。算萬事，總天賦。